
Prije sto godina rodio se u Beču utemeljitelj logoterapije, 
psihijatar Viktor Emil Frankl. On je u "holokaustu" ratnih 
stradanja (1942. — 1945.) izgubio članove svoje obitelji, a 
iskustvo patnje ojačalo ga je u uvjerenju kako je smisao života 
jači od svega. Stvorio je sustav logoterapije koja se bavi "smislom 
postojanja" i terapeutskom tehnikom pronalaženja toga smisla, a 
teoriju je sažeo u tri pojma: slobodna volja, volja za smislom i 
smisao života. Glavni uzrok brojnih bolesti današnjice Frankl vidi 
u pomanjkanju svrhe i smisla života, što uzrokuje duševni nemir 
"besciljnosti", "besmisla" i "praznine" (noogene neuroze). 
Logoterapija naučava kako u životu postoji objektivni i opći 
smisao koji vraća ljudima vjeru u život i budi smisao za 
odgovornost. Budući da je čovjek slobodno i odgovorno biće, 
Frankl ne priznaje nikakav determinizam koji bi upravljao 
njegovom sudbinom. Covjek je kovač svoje sreće i sposoban je 
otkrivati vrednote života, u čemu ga vodi savjest, koja je njegov 
"organ smisla". Frankl se obilno služi mišljenjima, spoznajama i 
otkrićima drugih autora, a njegova psihološka i filozofska 
razmatranja zanimljiva su i rado se čitaju. On ne zataškava 
suprotnosti među pojedinim psihološkim pravcima i 
psihoterapijskim metodama. Poštuje druge pravce, slobodno 
iznosi zamjerke i kritičke primjedbe i ne prihvaća isključivosti. 
Dobro je obaviješten i solidno pripravljen, ne samo u filozofiji i 
medicini koje je promovirao nego i u drugim granama prirodnih 
i društvenih znanosti, u etici i psihijatriji, terapiji i psihologiji. Iz 
njegovih knjiga, članaka i predavanja zrači nepokolebiv 
optimizam i nada. Logoterapija stoga nije samo tehnika; ona je i 
umijeće kojim se uspješno pomaže ljudima da pronađu smisao. | 
to na tri načina: stvarajući neko djelo, doživljavajući neku 
vrijednost i trpeći. 

Prije sto godina, 26. ožujka 1905., rodio se u Beču Viktor Emil 
u obitelji Gabriela i Elze Frankl. Otac mu je bio podrijetlom iz 
Pohrlitza u južnoj Moravskoj, a majka je bila rodom iz Pariza. 
Roditelji su mu imali troje djece: Waltera Augusta (1902.), Vik- 
tora Emila (1905.) i Stellu Josefinu (1909.). U gimnazijskim da- 
nima (1915. — 1923.) Frankl je pokazivao poseban interes za fi- 
lozofska pitanja. Uz redovno pohađanje gimnazije, povreme- 
no je slušao predavanja iz psihologije na "pučkom učilištu". 
Ondje je upoznao psihoanalizu Sigmunda Freuda, a 1921. od- 
važio se pripremiti i održati prvo predavanje pod zanim- 
ljivim naslovom: Smisao života. Njegov maturalni rad, Psiholo- 
ija filozofske misli Arthura Schopenhauera — psihoanalitička anam- 
neza (patografija), objavljen je 1923. u rubrici za mlade, u dnev- 
noj tiskovini Der Tag. U to vrijeme dopisivao se s Freudom, 
koji je preporučio objavljivanje Franklova članka O mimici a- 
firmacije i negacije (Zur mimischen Bejahung und Verneinung) u 
Međunarodnom časopisu za psihoanalizu. Poslije mature Frankl 
upisuje studij medicine. Uskoro upoznaje i drugoga bečkog 
psihologa, Alfreda Adlera, koji će mu svojim spisima i nazori- 
ma biti mnogo razumljiviji i bliži od Freuda. U članku Psiho- 
terapija i pogled na svijet (1925.) Frankl je pokušao objasniti po- 
trebna razgraničenja između psihoterapije i filozofije te istak- 
nuti važnost smisla i vrednota. Na kongresima psihologa u 
Diisseldorfu, Frankfurtu i Berlinu (1926.) drži predavanja u 
kojima počinje razrađivati teoretske principe buduće logote- 
rapije. Organizira savjetovalište za mlade, na koje poziva zna- 
menite predavače i psihologe, npr. Charlottu Bihler, Erwina 
Wexberga, Juliusa Tandlera i dr. Osniva i uređuje časopis Čo- 
vjek u svagdašnjici. Časopis za širenje i upotrebu individualne psi- 
hologije (Der Mensch im Alltag. Zeitschrift zur Verbreitung und An- 
wendung der Individualpsychologie). Nakon diplomiranja zapo- 
šljava se na neurološkoj klinici "Am Rosenhiigel" u Beču. Bu- 
dući da su njegovi stavovi i članci bili zapaženi i u inozem- 
stvu, pozivali su da drži predavanja na sveučilištima u Pragu 
i Budimpešti. 

Kad je Hitler došao na vlast, Frankl je imao priliku otići u 
Ameriku. No nije iskoristio ponuđenu vizu, jer nije htio osta- 
viti roditelje same. Do 1942. vodio je odjel neurologije u "Roth- 
schildspitalu", gdje su se uglavnom liječili židovski pacijenti. 
Ondje je, uz rizik vlastita života, sabotirao 'program eutanazi- 
je', što su ga provodili nacisti za "psihičke bolesnike" s lažnom 
dijagnozom liječničke pericije. U tom razdoblju objavio je ne- 
koliko članaka koji će postati okosnica knjige Liječnik i duša 
(Arztliche Seelsorge).t Na početku 1942. vjenčao se Tilly Gro- 
sser, a već u rujnu bio je s roditeljima interniran u logoru The- 
resienstadt u Ceškoj, gdje će mu otac 1943. umrijeti od gladi u 


DRUŠ. ISTRAŽ. ZAGREB 
GOD. 14 (2005), 

BR. 4-5 (78-79), 

STR. 885-902 


PULJIĆ, Ž.: 
FRANKLOVA... 


887 


82. godini. Sestra Stella uspjela je u međuvremenu otići u Au- 
straliju, a brat Walter sa ženom Elzom biva odveden u Au- 
schwitz. Onamo će i on stići 1944. s majkom i ženom Tilly. Pri 
ulasku u logor mora ostaviti rukopis. U logoru doskora otkri- 
va da mu je brat stradao. U listopadu iste godine u plinskoj 
komori umire i njegova majka. Iz Auschwitza su ga prebacili 
u Kaufering, poslije u Tirkheim, a to su bile filijale logora Da- 
chaua. Dne 27. travnja 1945. biva oslobođen, a nekoliko mje- 
seci kasnije saznaje da mu je i žena umrla u logoru. 

Na Neurološkoj poliklinici u Beču postaje 1946. primariu- 
som. Ondje će ostati punih 25 godina. Uskoro objavljuje knji- 
gu Liječnik i duša (Arztliche Seelsorge), kojom postiže habilitaci- 
ju na sveučilištu. Neposredno nakon toga, u samo nekoliko da- 
na, izdiktirao je sadržaj knjige Doživljaji psihologa u koncentra- 
cionom logoru (Ein Psycholog erlebt das Konzentrationslager).2 Knji- 
ga je odmah prevedena na engleski pod naslovom Čovjek u 
potrazi za smislom (Man's Search for Meaning), pa je u Americi bi- 
la prodana u 9 milijuna primjeraka. Ponovno se ženi Eleono- 
rom Katarinom Schwindt, s kojom u prosincu 1947. dobiva i 
kćer Gabrielu. Iste godine objavljuje vrlo zanimljivo djelo Psi- 
hoterapija u praksi. Kazuistički uvod za liječnike (Die Psychothera- 
pie in der Praxis. Eine kasuistische Einfiihrung filr Arzte), oboga- 
ćeno kliničkim primjerima i slučajevima. Godine 1948. postiže 
habilitaciju iz neurologije i psihijatrije te doktorat iz filozofije 
disertacijom Bog podsvijesti. Psihoterapija i religija (Der unbewu- 
Bte Gott. Psychotherapie und Religion).3 Osniva austrijsko dru- 
štvo za psihoterapiju i postaje njegovim prvim predsjedni- 
kom. Godine 1949. drži nekoliko zanimljivih predavanja o 
smislu patnje, koja će objaviti u knjizi Čovjek patnik (Homo pa- 
tiens). U toj knjizi istaknut će jedan od bitnih vidika logote- 
rapije, tj. utjehu ljudima koji pate. Na Salzburškoj ljetnoj školi 
izložit će 'deset teza o čovjeku! koje su u temelju njegove an- 
tropologije: svako je ljudsko biće apsolutni novum, duhovne 
naravi, odgovorno za svoju sudbinu, dinamično, jedinstveno 
duhovno-tjelesno biće koje nadilazi materijalni i životinjski 
svijet te teži prema onostranosti. Ove će teze podrobnije izni- 
jeti i objasniti 1951. u knjizi Logos i egzistencija. Tri predavanja 
(Logos und Existenz. Drei Vortriige). S Ottom Potzlom objavlju- 
je 1952. popularno izdanje psihofizioloških studija koje je dr- 
žao na radiju, Psihoterapija u svakodnevici — sedam radioemisija 
(Dre Psychotherapie im Alltag. Sieben Radiovortriige). Za njega se 
u Americi osobito zauzimao psiholog Gordon Allport, koji će 
potaknuti prevođenje njegovih djela na engleski. Za bolju si- 
stematizaciju Franklovih misli tiskan je 1959. Priručnik o neu- 
rozama i psihoterapiji (Handbuch der Neurosenlehre und Psychothe- 
rapie), gdje je u pet poglavlja, Osnovni prikaz egzistencijalne a- 
nalize i logoterapije (Grundri8 der Existenzanalyse und Logothera- 
pie) predstavljena Franklova logoterapija.+ 

Godine 1970. u San Diegu u Kaliforniji, na Međunarod- 
nom sveučilištu, uvedena je katedra logoterapije i utemeljen 
prvi logoterapijski institut na svijetu, a Frankl je iste godine 
dobio počasni doktorat na Loyolinu sveučilištu u Chicagu i na 
Edgecliffe Collegeu u Cincinnatiju. Zaredali su pozivi da drži 
predavanja na sveučilištima diljem svijeta, na kojima je Frankl 
dobivao brojna priznanja i počasne doktorate.? 

Dne 2. rujna 1997. godine Frankl je preminuo od srčanog 
udara. Pokopan je vrlo skromno na Glavnom židovskom gro- 
blju ('Zentralfriedhof), vrata 11., grupa 76b, u 23. redu u gro- 
bu br. 27. Neka počiva u miru Božjem! 

Osnivača logoterapije Viktora Frankla smatraju jednim od naj- 
većih bečkih psihijatara XX. stoljeća. O njegovu pravcu u psi- 
hologiji i terapiji napisano je mnogo knjiga i studijskih prilo- 
ga, od kojih su mnogi prevedeni na mnoge svjetske jezike.6 
Njemu u čast ustanovljena je i nagrada "Franklov orden od- 
govornosti", a zadnja takva nagrada uručena je sada pokojnoj 
Majci Terezi iz Kalkute. Budući da je potjecao iz židovske o- 
bitelji, snašla ga je sudbina njegovih sunarodnjaka. U 37. go- 
dini otpočela je njegova trogodišnja odiseja kroz tamu ljud- 
ske okrutnosti, torture, straha i užasa, kad je izgledalo kako je 
"najbolje" potražiti spas u smrti. "Silazak u pakao" započeo je 
vlakom u rodnom Beču prema sjeveroistoku. Nitko od 1500 
putnika nije znao niti je slutio kamo vlak vozi. U odjeljku s 
njim bilo je osamdesetak "putnika". Bilo je tijesno pa nisu mo- 
gli ni sjesti. Pokušavali su zaspati naslonjeni na torbe koje su 
ponijeli sa sobom. Vlak je vozio nekoliko dana i noći bez zaus- 
tavljanja. Konačno je jednoga jutra usporio i zaustavio se. "Put- 
nici" su zaplašeno virili kroz prozore kako bi otkrili gdje se 
nalaze. Na stanici je pisalo: "Auschwitz". 

Kad se vlak zaustavio i vrata se otvorila, stigla je naredba 
da izađu iz vlaka i da se poredaju u dvije vrste. Na jednoj su 
strani bili muškarci, a na drugoj žene. Na čelo kolone došao je 
časnik koji je svakom pojedinom kažiprstom pokazivao kamo 
da se uputi, na lijevu ili desnu stranu. Nitko nije znao, a niti 
shvaćao, što to odvajanje znači. Kad je Frankl došao na red, 
časnik se malo zadržao, položio ruku na njegova ramena te 
pokazao neka krene nadesno. Navečer pak u logoru Frankl je 
upitao nekoga od starijih logoraša kamo su otišli oni "slijeva". 
Čovjek mu je s bolom pokazao na dimnjake i rekao kako su 
svi zavsšili u "sjeni i ognju krematorija". Oni pak "s desne stra- 
ne" bili su upućeni da prođu kroz nekoliko ureda, gdje su 
morali odložiti sve što su donijeli sa sobom i odjenuti zatvo- 
reničko odijelo. Frankl je nosio rukopis knjige koja je bila 
pred završetkom. Bilo je to njegovo duhovno dijete.7 Nije mu 

bilo svejedno kad je rukopis morao ostaviti u jednom od tih 
ureda. Teška je srca to učinio. Odgovor je, međutim, našao u- 
brzo. U džepu odijela koje je dobio našao je papir s ispisanom 
židovskom molitvom "Šema Jisrael" ("Slušaj, Izraele... "). Ova 
molitva bila mu je poticaj da životu kaže "da". Kako u radosti, 
tako i u patnji. Pa čak i u umiranju.8 Komad papira s ispisa- 
nom molitvom postao mu je sada vrjednijim od izgubljenoga 
rukopisa, uz znakovit poziv neka sada proživi onu filozofiju 
života o kojoj je pisao u navedenom rukopisu knjige. "Kako 
sam drugačije mogao tumačiti tu 'podudarnost", piše kasnije 
Frankl)? "nego kao poziv da svoje misli živim, mjesto da ih 
samo stavljam na papir". 

Bilo je to 1942. godine. Frankl se našao u okruženju orga- 
niziranoga mučenja, u kojem je nastradalo više od šest mili- 
juna Židova. On će biti jedan od malobrojnih koji će preži- 
vjeti. Patnja će mu, međutim, priuštiti najveće životno iskus- 
tvo koje nije mogao ni zamisliti. U "holokaustu" ratnih strada- 
nja izgubio je sve članove obitelji. No preživio je logorske ne- 
volje. I još više. Pobijedio je sve životne izazove (Viktor znači 
pobjednik), a iz kušnje izašao ojačan vjerom u ljudske spo- 
sobnosti. Iskustvo patnje rodilo je uvjerenjem kako je smisao 
života jači od svega. Čak i od smrti. I premda ga je u "besmi- 
slenoj situaciji" salijetala pomisao na samoubojstvo, barem 
nakratko, Frankl je već prve večeri zadao samom sebi čvrstu 
riječ kako "neće uletjeti u žicu".1 Tim se izrazom, naime, opi- 
sivala metoda samoubojstva u logoru — da se dodirne ograd- 
na žica pod električnim nabojem. 

Za trogodišnjega boravka u logoru (1942.-1945.) nije bio 
psihijatar, doktor medicine ili ravnatelj neurologije, nego za- 
tvorenik i logoraš s brojem 119.104. U mizernim logorskim u- 
vjetima naučio je kako na zemlji postoje samo dvije rase ljudi 
— dobrih i loših. Ondje je otkrio kako je važno imati ideale i 
razloge za život te došao do potvrde svojih znanstvenih teza 
o slobodi kojom je čovjek sposoban birati u svim okolnostima 
i aktivnostima. U najmračnijim trenucima postojanja on je ka- 
dar preživjeti i spasiti dio duševne slobode koju mu nitko ne 
može oduzeti. Poglavito kad po slobodi otkrije smisao svoje 
opstojnosti. Zato Frankl tvrdi kako onomu tko ima jedan 'za- 
što' u životu ne stvara nikakav problem 'kako'.!! Uvjeren je 
kako se u svim okolnostima može naći smisao, uključujući i 
patnju, pa i samu smrt. Jer, trpjeti znači Živjeti, a naći smisao 
trpljenja znači preživjeti. U predgovoru knjizi Zašto se niste 
ubili? pita cijenjeni američki psiholog Gordon Allport: "Kako 
je mogao — lišen svega posjeda, kraj pogaženih vrijednosti, 
podnoseći glad, hladnoću i brutalnost, očekujući svakog sata 
uništenje: kako je mogao osjećati život vrijednim? Psihijatar 
koji se osobno sučelio s takvim krajnjim situacijama zaslužuje 

da ga čujemo. Riječi dr. Frankla imaju dubok, pošten prizvuk, 
jer se temelje na iskustvima".!? Svoju teoriju i bogato proživ- 
ljeno iskustvo on je pretočio u stotinjak članaka i u 17 knjiga. 
I zaslužuje da nešto od toga čujemo prigodom njegova 100. 
rođendana. 

Frankl je stvorio sustav logoterapije kako bi pojedincima po- 
mogao naći smisao vlastite egzistencije. Logoterapija se, da- 
kle, bavi "smislom ljudskoga postojanja" i osobitom terapeut- 
skom tehnikom koja pomaže pronaći smisao života. Ona je 
prvotno terapeutska metoda pomaganja osobama koje osje- 
ćaju pomanjkanje smisla. I više je tehnika nego teorija. Frank- 
lova antropologija jednostavna je i jasna. Polazi od pretpo- 
stavke kako "nema psihoterapije bez teorije o čovjeku i odre- 
đene filozofije života" na koju se psihoterapija oslanja.!3 Teo- 
riju o logoterapiji sažima u tri pojma: slobodna volja, volja za 
smislom i smisao života. Kad razmišlja o čovjeku, nastoji po- 
vezati njegove tjelesne, psihičke i duhovne dimenzije. Jer kad 
se uzimaju u obzir npr. samo tjelesne potrebe i cijene samo 
čovjekove tjelesne odlike i dimenzije, neminovno se zanema- 
ruju ona druga ljudska svojstva, psihološke i duhovne naravi. 
I obratno. A čovjek nije jednodimenzionalan. No usprkos nje- 
govoj višeslojnosti, on je integralno i jedinstveno biće. Njego- 
ve umrežene psihičke, fizičke i duhovne odlike čine ga "je- 
dincatim", neponovljivim, upućenim na druge i "predodređe- 
nim" da traži smisao. Stoga "biti čovjek", prema Franklu, znači 
biti uvijek "usmjeren na nešto ili na nekoga".l4 To je glavna pot- 
ka sustava logoterapije: od slobode volje preko volje za smi- 
slom do smisla života. 

Po daru slobode, naime, čovjek je "slobodno biće". No slo- 
boda je samo pola istine o njemu. Druga je polovica odgovor- 
nost. lako je čovjekova sloboda ograničena i uvjetovana okru- 
ženjem, on je ipak slobodan zauzeti stav prema toj ograni- 
čenosti. Čovjekova sloboda ne znači biti "neograničen", nego 
biti kadar zauzeti stav i oduprijeti se okolini i kobima sudbine. 
I biti svoj, rekao bi Šenoa. Sloboda nije sloboda od bioloških, 
psiholoških i socioloških uvjeta. Ona je zapravo sloboda za 
nešto, a ne sloboda od nečega.!5 To je sloboda da se zauzme 
stav prema svim uvjetovanostima. Stoga Frankl opisuje čovje- 
ka kao biće koje se "stalno odlučuje".!6 I nada se, a i želi, da se 
pritom "slobodno i odgovorno odlučuje" kako bi uskladištio 
svoja djela u nepropadljive prostore koji su "zaštićeni od pro- 
laznosti".!7 

Srž logoterapije jest govor o budućnosti, o svrsi i ciljevi- 
ma koje treba dostići, o zadacima i poslovima koje valja obavi- 
ti. Riječ potječe iz grčkoga jezika, logos', a znači smisao. Sto- 

ga se logoterapija usredotočuje na smisao čovjekove egzis- 
tencije, koja je primarna motivacijska snaga. Gledajući pak 
na sam smisao, Frankl veli kako ga "mi ne izmišljamo, nego 
otkrivamo". Nije čovjek "taj koji pita za smisao života, nego 
život njemu postavlja pitanja na koja on treba odgovoriti. A 
odgovoriti životu može jedino tako da odgovara za svoj život: 
da bude odgovoran. Odgovornost je prava bit čovjekove eg- 
zistencije".1? Čovjek, naime, "stalno traži smisao svoga posto- 
janja i života. I to je ono što Frankl zove "volja za smislom", 
a definira je kao "korjenitu težnju čovjeka da nađe i ostvari cilj 
i smisao života". Jer život nije rukopis koji valja odgonetnuti, 
nego protokol koji treba slobodno i odgovorno ispisati. Je- 
danput "ispisan protokol" ne trpi ispravaka, a jednom učinjen 
izbor ostavlja "besmrtan trag u pijesku vremena"?! 

Polazeći od ljudske slobode, Frankl se žestoko protivi mi- 
šljenjima i tvrdnjama onih psihologa i teoretičara koji opisuju 
ljudsko stanje kao nešto što je determinirano biološkim ins- 
tinktima ili konfliktima iz djetinjstva i nekim drugim izvanj- 
skim činiteljima. Istina, čovjek je podložan utjecajima izvana 
i okolnostima koje ga pogađaju u životu. Kao što se, uosta- 
lom, dogodilo i samom Franklu, kad se našao u koncentracio- 
nim logorima. Usprkos neslobodi i logorskim uvjetovanosti- 
ma, on je iskusio kako čovjek može biti slobodan te birati i 
reagirati na okolnosti. Ne može umaći utjecaju sila oko sebe. 
Ali slobodan je zauzeti svoj stav prema njima. To mu daje slo- 
bodu i sposobnost da se izdigne nad sudbinu i okolnosti te da 
vlastitom voljom pronađe smisao života i otkrije cilj svoje eg- 
zistencije. I što smo sposobniji sebe nadići, posvećujući se ne- 
kom cilju ili nekoj osobi, to više postajemo ljudi. A to onda 
biva i glavnim kriterijem razvoja zdrave osobnosti, jer na taj 
način zapravo postajemo stvarno svoji. Gospodari svoje sud- 
bine i kovači svoje sreće.?2 

Traženje smisla, međutim, uključuje našu osobnu odgo- 
vornost. Nitko i ništa — ni roditelji, ni prijatelji, ni narod, ni ze- 
mlja - ne može nam darovati smisao ili cilj našega života. Na 
nama je odgovornost da pronađemo taj put smisla i da na 
njemu ustrajemo.23 Moramo, poput Frankla, odgovorno i slo- 
bodno dovesti u vezu sve okolnosti našega postojanja i pro- 
naći osmišljenje. Život je trajan izazov na koji valja davati od- 
govore. Ne samo riječima i mislima nego i djelima, pokazuju- 
ći tako na konkretan smisao koji smo otkrili. Glavni uzrok broj- 
nih bolesti današnjice jest pomanjkanje svrhe i smisla u živo- 
tu (Sinnlosigkeit). Pomanjkanje toga životnog smisla rađa du- 
ševne nemire, koje Frankl naziva noogenim neurozama, a sta- 
nje opisuje kao "besciljno", "besmisleno", "neosmišljeno", "pra- 
zno". Pratilica besmisla jest "ubitačna duševna praznina", koju 
je Frankl otkrio i među studentskom populacijom u neobuz- 


DRUŠ. ISTRAŽ. ZAGREB 
GOD. 14 (2005), 

BR. 4-5 (78-79), 

STR. 885-902 


PULJIĆ, Ž.: 
FRANKLOVA... 


danoj "jurnjavi za užicima".2“ U tom smislu on tvrdi kako je 
"uporno traženje razonode znak praznoga života".25 Ljudi i- 
maju sve više slobodnoga vremena i dokolice, pa se egzisten- 
cijski vakuum doživljava kao stanje dosade koju valja nečim 
popuniti. Dosada i apatija tipični su simptomi noogenih neu- 
roza, koji nastaju iz dva razloga: prvi je u tome što čovjek u 
ponašanju nije više "vođen i upravljan" instinktima, nego ra- 
zumom. Izgubio je instinktivnu moć zauvijek, pa osobno mo- 
ra odabrati kako se ponašati. Drugi je razlog u gubitku "tradi- 
cionalnih propisa" i vrednota koje su "donedavno podržavale 
njegovo ponašanje", a sada gube na važnosti. Pojedinac mo- 
ra donositi odluke i odgovorno se ponašati. Budući da čovje- 
kom uglavnom "ne upravljaju instinkti", a tradicija mu "ne pro- 
pisuje što mora činiti", on je često u stanju da "ne zna što mu 
je činiti". I tada se prilagođuje drugima i čini ono što drugi či- 
ne (konformizam) ili pak čini samo ono što mu drugi odre- 
đuju (totalitarizam). 

Egzistencijalna praznina proširena je u svim društvima — 
i u zemljama kapitalizma i u zemljama socijalizma. A lijek joj 
je u nalaženju smisla života. Franklova logoterapija pruža tri 
načina kako se izvući iz toga "egzistencijalnog vakuuma" i na- 
ći smisao života. I to na tri kolosijeka: ostvarujući neko djelo 
(stvaralaštvo), doživljavajući neku vrijednost te po načinu od- 
nosa prema patnji koja pruža čovjeku posljednju prigodu "o- 
stvariti najveću vrijednost: ispuniti najdublji smisao trplje- 
njem",?7 koje više nije patnja kad se nađe smisao žrtve. Frankl 
je svoju teoriju logoterapije proživio u teškim logorskim uvje- 
tima. I uvjerio se kako su teške ratne i zatvorske prilike nad- 
živjeli samo oni koji su se nečemu nadali ili pak imali pred o- 
čima neke zadatke i smisao. "Šansu da prežive imali su uglav- 
nom oni", piše Frankl, "koji su bili psihički upravljeni na bu- 
dućnost, na neku zadaću koju u budućnosti trebaju ispuniti, 
na smisao iščekivanog ostvarenja, ili na osobu koja ih je s lju- 
bavlju čekala."28 Oni pak bez takva cilja ili svrhe bili su bez 
unutarnjeg oslonca i brzo bi se gubili. Stoga Frankl smatra da 
je vrlo važno "naučiti očajnike kako nije važno što mi od ži- 
vota očekujemo, nego što od nas očekuje život". To je zapra- 
vo svojevrstan obrat razmišljanja, jer ne pita se više za smisao 
života, nego se prepušta životu neka nas svakoga trenutka pi- 
ta, kako bismo davali odgovore. "Ne mozganjem i retorikom, 
nego djelovanjem i pravim ponašanjem".30 


MOTIVACIJA ZDRAVOGA POSTOJANJA 


892 


Poruka je logoterapije prema Franklovu učenju: "bezuvjetna 
vjera u bezuvjetnu smislenost života".31 Frankl je još kao mlad 
srednjoškolac intuitivno osjećao kako je smisao važan za 
čovjeka. Ovu mladenačku intuitivnu spoznaju potvrdio je ka- 
snije i svojim životom, ali i primjenom testova i drugih psi- 

holoških metoda. Rezultati su pokazali kako je "svaki čovjek 
načelno sposoban naći smisao života", neovisno o tome koje 
je životne dobi, spola i karaktera, iz koje je sredine i koju nao- 
brazbu ima. Frankl naučava kako su u čovjeku tri elementa 
koji ga čine prepoznatljivim od drugih živih bića: duhovnost, 
sloboda i odgovornost. Duhovnost je teško definirati. Pojmov- 
no je neobjašnjiva u materijalnim terminima. Premda je čo- 
vjek pod utjecajem materijalnoga svijeta, duhovnost nije nje- 
gov proizvod, jer duh je različit od materije. Darom pak slo- 
bode on može birati način ponašanja. To onda znači kako nije 
unaprijed determiniran, a ni uvjetovan nekim vanjskim sila- 
ma. No nije dovoljno biti slobodan pri izboru. Valja biti i od- 
govoran. Frankl stoga savjetuje neka se danas "živi tako kao 
da će se i sutra živjeti". Duhovnost, dakle, sloboda i odgo- 
vornost? trajne su pratilje čovjeka u hodu. One su medicina 
njegovu zdravlju. I velika pomoć u prolaznosti ovoga svijeta. 
Ako se čovjek njima razborito služi, njegovo životno djelo 
neće biti zanijekano. Pa i onda kad mu se čini kako stvaranje 
i uobličavanje nije završeno. Ponekad su najljepše "nedovrše- 
ne simfonije".?3 

No, neovisno o tome jesu li životne simfonije 'završene' 
ili ne, temeljna motivacija, koja po Franklovu učenju pokreće 
ljude, jest "volja za smislom". Ona je vrlo moćna i zasjenjuje sve 
druge ljudske potrebe i motive. Nužna je čovjeku da preživi 
—iu rubnim situacijama (u logoru Auschwitzu, npr.), i u sva- 
kodnevici. Bez smisla i cilja, naime, teško je naći razloge za ži- 
vot. Osmišljenje je individualno i razlikuje se od osobe do o- 
sobe, od trenutka do trenutka. No ciljevi i svrha života realni 
su kao što su pojedincu realni i životni zadaci. Oni zapravo 
oblikuju našu sudbinu. Stanja pak pred kojima se nalazimo, 
okolnosti u kojima pokušavamo ispuniti svoje ciljeve, nikad 
se ne ponavljaju. Zato se čovjek ne može naći dvaput u istoj 
situaciji. Budući da su ciljevi i sudbine jedincati, svaki pojedi- 
nac mora naći osobni način odgovora. Stoga, suočeni s razli- 
čitim okolnostima, ljudi nalaze i različite odgovore. Negdje će 
se "oblikovanje sudbine" ostvariti radom i stvaralaštvom, dru- 
gdje pak prihvaćanjem kobi sudbine, tj. čovjek će morati uzeti 
svoj križ i nositi ga. Svaka nova situacija, dakle, traži i novi 
odgovor. 

Ipak, usprkos toj raznolikosti, a gledajući na ono što daje 
smisao životu, Frankl ističe kako postoji samo jedan odgovor 
za svaku konkretnu situaciju. Stoga je glavni zadatak, ali i pro- 
blem logoterapije kako otkriti smisao koji je tu, koji postoji, no 
koji se, nažalost, može i promašiti ili pak proigrati. A sve zbog 
"jedinstvenosti i neponovljivosti ljudske egzistencije".3* Zato 
Frankl piše "ako se želi dovesti bolesnika do najveće moguće 
koncentriranosti njegova života, trebamo mu samo pokazati 

kako život svakog čovjeka ima jedinstven cilj prema kojem 
vodi jedan jedini put. Covjek na njemu nalikuje zrakoplovcu 
koga u noćnoj magli u letu naslijepo sprovode u zračnu luku. 
Samo zacrtani put vodi pilota do njegova cilja. Tako i svaki 
čovjek ima u svim životnim situacijama zacrtan jedan jedin- 
stven i neponovljiv put po kojem može doći do ostvarenja 
vlastitih mogućnosti".35 

Tražiti smisao izazovan je zadatak koji u nama ponekad 
stvara stanovitu napetost bez koje nema života. I normalno je 
što postoji napetost između onoga što ljudi jesu i onoga što bi 
trebali biti; između onoga što smo postigli i što bismo trebali 
postići. Taj raskorak (jaz) pokazuje zdravu osobu kako stremi 
prema cilju koji joj daje smisao života i vodi prema većoj zre- 
losti. Ako toga nema, nastupa egzistencijalna praznina, kad se 
čovjek osjeća dosadno, bezvoljno i besciljno. Nema svrhe i 
značenja, pa ne osjeća ni želju da nastavi živjeti. Io pak ne 
znači kako je život općenito besmislen. Smisao života ne mo- 
že se spoznati na temelju sive svakidašnjice, nego iz vrhun- 
skih doživljaja, kao što se ljepota planinskih vrhunaca ne mo- 
že pravo doživjeti i opisivati iz doline, nego s planinskih vr- 
hova. Frankl vjeruje kako čak i jedan osmišljeni doživljaj mo- 
že pružiti osmišljenje čitavom životu. Pritom nije važna koli- 
čina koliko kakvoća doživljaja. I ne samo to. On naglašava 
kako ljudska egzistencija može naći cilj i smisao u krajnjim 
okolnostima, do krajnjega trenutka vlastite egzistencije. Dok 
je svjestan, čovjek je obvezan da ostvaruje vrednote, tj. da 
živi, stvara, bira, ljubi i trpi, eda bi nadišao sebe i ostvario smi- 
sao što ga vodi prema stanju "samotranscendencije", koja je — 
po Franklovu mišljenju — najviši stupanj čovjekova postojanja. 


NARAV I OBILJEŽJE SAMOTRANSCENDENCIJE 


894 


Pojmom samotranscendencije, koji je Frankl uveo u logote- 
rapiju davne 1949., htio je potvrditi osnovnu antropološku či- 
njenicu kako "biti čovjek znači uvijek biti nekamo usmjeren, 
biti upravljen na nešto ili nekoga drugoga: na smisao koji va- 
lja ispuniti ili na susret s drugim čovjekom, na neki razlog koji 
treba udovoljiti ili na voljenu osobu".36 Volja za smislom, sma- 
tra on, nije samo istinski odraz čovjekove humanosti nego i 
pouzdano mjerilo duševnoga zdravlja. Ona ima "vrijednost 
opstanka", koju je lekciju Frankl naučio u tri godine logorsko- 
ga života, te došao do zaključka kako su najviše izgleda da pre- 
žive u logoru imali oni "koji su bili upravljeni na budućnost, 
na neki zadatak ili osobu koja ih je negdje čekala, na smisao 
koji bi takvo što ispunilo u budućnosti".37 No smisao i svrha 
bili su samo nužan uvjet za opstanak, ne i dovoljan. Milijuni, 
naime, ljudi morali su umrijeti, usprkos svojoj viziji smisla i 
svrhe. Vjerovanje im nije moglo spasiti živote, ali dalo im je sna- 
ge da smrt dočekaju visoko uzdignute glave.?5 

Frankl smatra kako naša najjača motivacija nije tražiti se- 
be, nego smisao izvan sebe; a to uključuje "zaboraviti" na se- 
be, izdići se iznad sebe, nadići svoje ja te biti usmjeren na ne- 
koga ili na nešto izvan nas. Ovu kvalitetu samotranscenden- 
cije on uspoređuje sa sposobnosti ljudskog oka koje je kadro 
vidjeti izvan sebe, ali ne sebe, osim u ogledalu. Njegov je vi- 
dokrug samotranscendencija.?? I da bi normalno funkcionira- 
lo, oko mora imati nešto izvan sebe. Ono je, dakle, po svojoj 
funkciji samotranscendentno. Ovakva teorija u sukobu je s o- 
nima koji naglašavaju kako je glavni cilj ljudske motivacije u- 
potpunjenje, samoostvarenje (autorealizacija). Kad bi samo- 
ostvarenje bio glavni cilj i motiv života, čovjek bi upao u "za- 
tvoreni sustav" te ne bi imao pozitivne interakcije s ljudima i 
vanjskim svijetom. Iskustvo zadovoljstva samo pod vidom sa- 
moostvarenja pokazuje kako ga čovjek ima sve manje što se 
više napreže da ga postigne. Život, naime, koji je upravljen sa- 
mo prema sreći nema sreće. Jer, što više usmjerujemo svoju 
pozornost prema njoj kao jedinom cilju, to sve više gubimo 
"razloge da budemo sretni". Zadovoljstvo i sreću, naime, ne 
možemo "loviti". Ono spontano dolazi, kao epifenomen, kao 
"nagrada" zbog nalaženja cilja i svrhe, ispunjenja životnoga 
smisla. Samotranscendencija se najbolje ostvaruje posvećenjem 
nekom djelu, nečem izvan nas. Pojedinac pak, kad je orijenti- 
ran samo na sebe, obično nema svrhe, a ni volje tražiti smisao. 
Frankl to zorno uspoređuje s bumerangom, kojem nije cilj da 
se vrati osobi koja ga je lansirala. No bumerang se doista vra- 
ća samo kad promaši cilj. Slično se događa i s ljudima. I oni se 
"zatvaraju" u sebe kad izgube cilj i smisao života. A cilj je znati 
izići iz sebe, nadići se, orijentirati se prema nekom ili nečemu, 
ostvariti samotranscendenciju. 

Samotranscendencija je svojstvo ljudske naravi. Kad bi 
se nju zanijekalo, uništilo bi se i samo postojanje. Ljudsko bi- 
će tada bi se svelo na puku stvar. Čovjek bi bio razosobljen, 
depersonaliziran, pretvoren u objekt. Stoga Frankl tvrdi "kad 
se porekne samotranscendencija i zatvore vrata pred smislom 
i vrijednostima, onda razloge i motive zamjenjuju procesi 
uvjetovanja. A 'skriveni uvjeravači' postavljaju uvjete i upra- 
vljaju čovjekom". Postvarenje (reifikacija) čovjeka otvara ši- 
rom vrata svakoj vrsti manipulacije.#? Logoterapeut u tom 
stanju ne može reći pacijentu što je smisao. Ali može mu ba- 
rem pokazati kako u životu postoji smisao koji je svakomu 
dostupan te objasniti kako "život zadržava svoj smisao pod 
bilo kojim uvjetima i ostaje smislen do posljednjega trenutka, 
do posljednjeg daha".*! Stoga vjera u smisao ima golemu eg- 
zistencijalnu i terapeutsku vrijednost. 

Logoterapija, kao tehnika liječenja i traženja smisla, ima 
vrlo koristan društveni zadatak. Ona vraća ljudima vjeru u ži- 
voti u njima budi smisao za odgovornost. Svatko, naime, ima 

svoj poziv i životno poslanje. Logoterapija naučava kako u ži- 
votu postoji objektivni i opći smisao. Ona ulijeva pojedincima 
svijest odgovornosti i potiče ih da pronalaze i otkrivaju vlasti- 
ti smisao. Onima pak koji se tuže kako ne vide i ne znaju cilja 
svom životu Frankl poručuje: "Zato ga morate tražiti; to je vaš 
životni zadatak!"42 No logoterapija se u svom radu ne služi 
"logičkim dokazivanjem ili moralnim nagovaranjem". Ulogu 
logoterapeuta Frankl uspoređuje s ulogom okulista, a ne sli- 
kara. Jer dok nam "slikar pokušava pružiti sliku svijeta kako 
ga on vidi, oftalmolog nas nastoji osposobiti da vidimo svijet 
kakav on doista jest".+? U tom smislu logoterapeut ne nameće 
neke svoje sudove ili istine. Istina se nameće sama. On samo 
proširuje pacijentovo vidno polje kako bi bio svjesniji, a nje- 

I što je čovjek svjesniji svoga stanja, to je spremniji slobo- 
dno birati vlastiti tijek djelovanja i osobno odgovarati za svoje 
ponašanje. On je slobodno i odgovorno biće. Stoga Frankl ne 
priznaje nikakav determinizam koji bi izvana upravljao čo- 
vjekovom sudbinom. Otkrivši smisao života, kojim slobodno 
i svjesno upravlja, čovjek je sposoban nadići sebe i otkrivati 
vrednote života, a u tome ga vodi savjest, koja je njegov "or- 
gan smisla".4+ 


UMJESTO ZAKLJUČKA 

Što još reći o Viktoru Franklu? Njegova psihološka i filozof- 
ska razmatranja vrlo su zanimljiva i rado se čitaju. Obilno se 
služi mišljenjima, spoznajama i otkrićima drugih autora. Od 
njih uzima ono najbolje što se uklapa u njegov način razmi- 
šljanja. Ne zataškava suprotnosti među pojedinim psiholo- 
škim pravcima i psihoterapijskim metodama. No ne prihvaća 
isključivost. "Dokle god nam apsolutna istina nije dostupna, 
moramo se zadovoljiti time da relativna istina korigira jedna 
drugu'".# Zato poštuje druge pravce, iznosi slobodno svoje 
zamjerke i kritičke primjedbe. Ali stvara i nove putove i meto- 
de. Konstruktivno i stvaralački suočava se sa svim životnim 
problemima. Nije mu tuđa ni jedna tema. S lakoćom piše o ži- 
votu, radu, zaposlenju, zvanju, bolesti, trpljenju, smrti, smi- 
slu i nadsmislu, ograničenjima i o mogućnostima, vjeri i ne- 
vjeri, moralu i njegovoj krizi. Dobro je obaviješten i solidno 
pripravljen. Ne samo u filozofiji i medicini koje je promovirao 
nego i u drugim granama prirodnih i društvenih znanosti, u 
etici i psihijatriji, terapiji i psihologiji. A iz njegovih knjiga, čla- 
naka i predavanja zrači nepokolebiv optimizam i nada. Osje- 
ća se kako voli čovjeka i bori se za njegovu slobodu i dosto- 
janstvo. Snošljiv je prema drugima i drugačijima. Poglavito ci- 
jeni vjeru i doprinos religija u razvoju i u samotranscenden- 
ciji čovjeka. Njegova logoterapija nešto je novo u suvreme- 

nim psihološkim strujanjima. Ona nije samo tehnika nego i 
umijeće, kojim se uspješno pomaže ljudima da nađu smi- 
sao. I to na tri načina: stvarajući neko djelo, doživljavajući ne- 
ku vrijednost i trpeći. Uvijek pod motom "bezuvjetne vjere u 
bezuvjetan smisao života".47 


1 Prijevod knjige na hrvatskom, Liječnik i duša, objavljen je u izdanju 
Kršćanske sadašnjosti, Zagreb 1990. 


2 Knjiga je objavljena na hrvatskom pod naslovom Zašto se niste u- 
bili? — uvod u logoterapiju, u biblioteci "Oko 3 ujutro", Zagreb 1978. 


3 Knjiga je objavljena na hrvatskom pod naslovom Bog podsvijesti — 
psihoterapija i religija, u biblioteci "Oko 3 ujutro", Zagreb 1980. 


4 Isti tekst preveden je na talijanski: Logoterapia. Medicina dellanima, 
Gribaudi, Milano 2001. 

5 Donosimo ovdje godinu, mjesta i učilišta na kojima je postao poča- 
snim doktorom: 1972. Rockford College (Illinois); 1984. Mount Mary 
College (Wisconsin), sveučilište Rio Grande do Sul (Brasil), sveučili- 
šte Andres Bello (Caracas), sveučilište u Južnoj Africi; 1985. sveučili- 
šte u Buenos Airesu i Francisco Marroquin u Guatemali; 1986. Bečko 
sveučilište te na četiri sveučilišta u Argentini: Universita Nazionale 
di Cuyo, Universita Nazionale di Entre Rios, Universita Nazionale di 
San Luis i Universita di Aconcagua; 1988. sveučilište u Haifi (Izrael); 
1989. Međunarodna akademija za filozofiju u Lihtenštajnu i sve- 
učilište u Kopenhagenu; 1990. sveučilište u Pretoriji (Južna Afrika); 
1991. sveučilište Gabriela Mistral u Santiagu (Chile) i sveučilište San- 
ta Clara (Kalifornija); 1992. ljubljansko sveučilište; 1994. sveučilište u 
Pragu (Češka), u Lublinu (Poljska) i u Salzburgu; 1996. sveučilište 
Semmelweis u Budimpešti; 1997. sveučilište Ohio State University u 
Columbusu. Frankl je uz to 1995. postao počasnim građaninom Be- 
ča, a 1997. nagrađen je ordenom Republike Austrije te društva aus- 
trijskih liječnika. Poljska liječnička komora pak dodijelila mu je zlat- 
nu medalju, Medicus Magnus', za izvrsna djela humanosti. 

6 Na hrvatski je prevedeno nekoliko Franklovih knjiga: Zašto se niste 
ubili? — uvod u logoterapiju (Zagreb, "Oko 3 ujutro", 1978.); Bog podsvi- 
jesti — psihoterapija i religija (Zagreb, "Oko 3 ujutro", 1980.); Nečujan va- 
paj za smislom (Zagreb, Naprijed, 1981.); Liječnik i duša (Zagreb, KS, 
1990.). Informativni studijski članak o Franklu napisao je dr. Živan 
Bezić. U: Crkva u svijetu, 4 (1979.), str. 324-337. 


7 Viktor Frankl, Zašto se niste ubili? — uvod u logoterapiju, Zagreb, "Oko 
3 ujutro" 1978., str. 98: "Nije bilo moguće spasiti rukopis moje prve 
knjige, koju sam stigavši u Oswiecim sakrio u kaputu. Tako sam se 
morao pomiriti i preboljeti gubitak svoga duhovnog djeteta." 


% Usp. Frank T. Severin, Discovering man in psychology, a humanistic ap- 
proach, McGraw Hill 1973., str. 134: "U logoru sam morao prevladati 
gubitak svoga duhovnog djeteta (rukopis) i suočiti se s pitanjem ho- 
će li taj gubitak učiniti besmislenim moj život... Ako bi život ovisio o 
tome, rekao sam samom sebi, hoće li se ili neće objaviti jedan ruko- 
pis, onda on ne bi bio vrijedan. Čovjek je pozvan birati između ap- 
surda i smisla". 

9 Viktor Frankl, Zašto se niste ubili?, 0. c., str. 98. 

10 Ibid., stn. 31. 

11 Usp. Frank T. Severin, Discovering man in..., 0. c., str. 135. 

12 Viktor Frankl, Man's search for meaning, New York, Shuster, 1962., str. IX. 


15 Usp. Viktor Frankl, Senso e valori per Vesistenza. La risposta della lo- 
goterapia, Roma 1998., str. 31. 


14 Usp. Viktor Frankl, Nečujan vapaj za smislom, Zagreb, Naprijed, 1981., 
str. 33: "Stoga i shvaćam temeljnu antropološku činjenicu da biti čo- 
vjek znači uvijek biti nekamo usmjeren, biti upravljen na nešto ili ne- 
kog drugog: na smisao koji valja ispuniti, ili na susret s drugim čo- 
vjekom, na neki razlog koji treba udovoljiti ili na voljenu osobu". 

15 Usp. Viktor Frankl, Liječnik i duša, Zagreb, KS, 1990., str. 12. 


16 Viktor Frankl, Zašto se niste ubili?, 0. c., str. 101: "Čovjek neprestano 
vrši izbor između gomile prisutnih mogućnosti... I svakog se časa 
mora odlučivati na dobro ili na zlo: i to će biti spomenik njegove eg- 
zistencije". 

1 Ibid., stn. 101. 


18 Usp. Viktor Frankl, Zašto se niste ubili?, 0. c., str. 88. A tvrdnju kako 
je čovjekova težnja za smislom primarna sila u njegovu životu Frank1l 
potkrepljuje istraživanjem među studentima na Sveučilištu Hop- 
kins, gdje je od 7948 studenata njih 78% odgovorilo kako im je naj- 
važnije "naći smisao života" (ibid., str. 88). Usp. također: Raymond E 
Gale, Who are You? — the Psychology of Being Yourself, Prentice-Hall, 
1974., str. 34: "Viktor Frankl piše kako se smisao života mijenja, ali ni- 
kada ne prestaje postojati. Stoga je smisao 'osnovna motivacijska 


"m 


snaga". 
19 [bid., stn. 94. 


20 Usp. Viktor Frankl, Senso e valori per Vesistenza..., 0. c., str. 30. Na- 
suprot Freudu i Adleru, koji su isticali "volju za užitkom" (Freud) i 
"volju za moći" (Adler), Frankl razvija teoriju o "volji za smislom", ko- 
ju on pokušava definirati kao "korjenitu težnju čovjeka da nađe i os- 
tvari cilj i smisao života" (ibid., str. 50). 

21 Viktor Frankl, Zašto se niste ubili?, o. c., str. 101. 


2 Usp. Viktor Frankl, Nečujan vapaj za smislom, 0. c., str. 53: "Ljudsko 
biće nije stvar među drugim stvarima. Stvari određuju jedna drugu. 
Međutim čovjek sam sebe određuje. Ili, bolje, on odlučuje hoće li ili 
neće sam sebi dopustiti da uđe u neke granice, da bude pod utjeca- 
jem bilo poriva i nagona koji ga guraju, bilo razloga i smisla koji ga 
vuku u životu". 

23 Usp. Viktor Frankl, Zašto se niste ubili?, o. c. str. 89: "Ja mislim da 
smisao svoje egzistencije mi ne izmišljamo, nego ga naprotiv otkri- 
vamo". 

2 Usp. Viktor Frankl, Senso e valori per Vesistenza..., 0. c., str. 38. 

25 Usp. Viktor Frankl, Der Wille zum Sinn, Huber, Bern 1978., str. 248. 
26 Usp. Viktor Frankl, Zašto se niste ubili?, o. c., str. 92. 

27 Ibid., str. 96. 

28 [bid., stn 11. 

2 Ibid., 74: "Živjeti na kraju krajeva znači: biti odgovoran za davanje 
pravih odgovora na životna pitanja, za ispunjavanje zadataka što ih 
od svakog pojedinca život traži, za ispunjavanje zahtjeva svakog časa". 


30 Ibid., 74. 
31 Usp. Viktor Frankl, Nečujan vapaj za smislom, 0. c., str. 38. 


32 Usp. Viktor Frankl, Liječnik i duša, 0. c., str. 68: "Odgovornost je ono 
na što smo 'pozvani!, a čemu se ne želimo odazvati. Time već mu- 
drost jezika nagoviješta da u čovjeku mora postojati nešto poput 
suprotnih sila, koje ga nastoje odvratiti da preuzme odgovornost u- 
sađenu u njegovo biće. I zaista ima u odgovornosti nešto bezdano". 


33 Usp. Viktor Frankl, The Doctor and the Soul, New York, Knopf 1965., 
str. 66: "Ponekad su najljepše nedovršene simfonije". 


34 Usp. Viktor Frankl, Liječnik i duša, 0. c., str. 94: "Jer zadaća se mije- 
nja ne samo od čovjeka do čovjeka nego i iz sata u sat prema ne- 
ponovljivosti svake situacije. Propusti li priliku, ona je nepovratno 
izgubljena, a situacijska vrednota ostaje zauvijek neostvarena — čo- 
vjek ju je proigrao". 

85 Ibid., str. 95. 

%6 Usp. Viktor Frankl, Nečujan vapaj za smislom, 0. c., str. 33. 

37 Ibid., str. 32. 


38 Kad se Frankl našao u prigodi otvaranja "Frankl Library and Me- 
morabilia" na Teološkom učilištu u Berkeleyu u Kaliforniji, kustosima 
je poklonio grumen zemlje i pepela iz Auschwitza te tom prigodom 
rekao: "Ovo je spomen na one koji su ondje živjeli kao heroji i umrli 
kao mučenici" (ibid., str. 33). 


3 Ibid., str. 34. 


40 Ibid., str. 51: Frankl u tom kontekstu donosi Skinnerove riječi: "Pra- 
ve uzroke ljudskog ponašanja, koji su inače nepristupačni, možemo 
pretvoriti u uzroke kojima se može manipulirati, samo u slučaju da 
nezavisnog čovjeka lišimo njegovih prava". 

“1 Ibid., str. 39: "Smisao je dostupan svakom pojedincu, bez obzira na 
spol i godine starosti, kvocijent inteligencije ili stupanj obrazovano- 
sti, bez obzira na okolinu u kojoj živi ili na vrstu karaktera, bez obzi- 
ra na to je li dotična osoba vjernik ili nije, a ako jest bez obzira na to 
kojoj vjeri pripadala". 

“2 Usp. Viktor Frankl, The Doctor and the Soul, o. c., str. 44. 

“3 Usp. Viktor Frankl, Zašto se niste ubili?, 0. c., str. 95. 


“4 Usp. Viktor Frankl, Liječnik i duša, 0. c., str. 78: "Savjest spada u spe- 
cifično ljudske fenomene. Mogla bi se definirati kao intuitivna spo- 
sobnost naslućivanja jedinstvenog i neponovljivog smisla koji je skri- 
ven u svakoj situaciji. Jednom riječju, savjest je organ smisla". 


45 Ibid., stn. 10-11. 
4 Ibid., str. 9. 


#7 Usp. Viktor Frankl, Nečujan vapaj za smislom, 0. c., str. 38: "Bit onoga 
što sam vam želio priopćiti jest tajna bezuvjetnog smisla života, što 
znači da se smisao može naći čak i u patnji i u smrti." U časopisu The 
American Journal of Psychiatry objavljena je ova rečenica: "Poruka dra 
Frankla jest bezuvjetna vjera u bezuvjetan smisao". 

Frankl's Logotherapy — 
Curing with Meaning 


Želimir PULJIĆ 
Dubrovnik 


One hundred years ago, psychiatrist Viktor Emil Frankl, the 
founder of logotherapy, was born in Vienna. In the war 
"holocaust" (1942-1945) he lost his family-members and the 
experience of suffering made him stronger in his belief that 
the meaning of life is more powerful than anything. He 
created the system of logotherapy which deals with the 
"meaning of existence" and the therapeutic technique of 
finding that meaning, while the theory itself was expressed in 
three concepts: free will, will for meaning and ihe meaning 
of life. The main cause of numerous contemporary diseases, 
according to Frankl, is in the lack of purpose and meaning 
of life which cause the spiritual unrest of "aimlessness", 
"Pointlessness" and "emptiness" (noogene neuroses). 
Logotherapy teaches that there is an objective and general 
meaning that restores people's belief in life and awakens 
their sense of responsibility. Due to the fact that humans are 
free and responsible beings, Frankl does not accept any 
determinism which would rule over their destiny. Human 
beings are responsible for their own happiness and capable 
of discovering the values of life, led by their conscience, 
which is their "organ of meaning". Frankl uses opinions, 
knowledge and discoveries of other authors abundantly, and 
his psychological and philosophical considerations are 
interesting and popular with readers. He does not cover up 
differences among particular psychological movements and 
psychotherapeutic methods. Frankl respects other 
movements, criticises freely and does not accept 
exclusiveness. He is well-informed and substantially 
prepared. Not only in philosophy and medicine, which he 
promoted, but also in other fields of natural and social 
sciences, in ethics and psychiatry, therapy and psychology. 
From his books, articles and lectures a steadfast optimism 
and hope radiate. Logotherapy is not just a technique but 
also a skill for successfully helping people to find meaning — 
in three ways: in the act of creation, while experiencing some 
value and by suffering. 

Frankls Logotherapie — 
Heilen durch Sinn 


Želimir PULJIĆ 
Dubrovnik 


Vor hundert Jahren, wurde in Wien der Psychiater und 
Begrunder der Logotherapie Viktor E. Frankl geboren. In der 
Zeit des Holokausts (1942-1945) verlor er seine gesamte 
Familie, doch die Erfahrung des Leides bestčrkte ihn in 
seiner Uberzeugung, dass der Sinn des Lebens starker als 
alles andere sei. Er schuf das System der Logotherapie, das 
sich dem "Existenssinn" sowie therapeutischen Techniken zur 
Entdeckung dieses Sinnes widmet. Seine Theorie konzentriert 
sich im Wesentlichen um drei Begriffe: freier Wille, Wille zum 
Sinn und Lebenssinn. Die Hauptursache zahlreicher 
Erkrankungen des modernen Menschen liege, so Frankl, im 
Fehlen eines Lebensinnes und -zweckes, und dieser Zustand 
rufe das Empfinden von "Ziellosigkeit", "Sinnlosigkeit" und 
"Leere" (noogene Neurosen) hervor. Die Logotherapie lehrt, 
dass es im Leben einen objektiven und allgemeinen Sinn 
gibt, der dem Menschen hilft, zu seinem Glauben an das 
Leben zuruckzufinden und darin den Sinn fur Verantwortung 
wiederzuerwecken. Da der Mensch ein freies und zur 
Verantwortung berufenes Wesen sei, streitet Frankl jeglichen 
Determinismus, der angeblich das Schicksal des Menschen 
leite, entschieden ab. Der Mensch ist seines Glickes Schmied 
und dazu befčihigt, die Werte des Lebens aufzuspiren und 
sich hierbei von seinem Gewissen, seinem "Organ fir 
Sinnentdeckung" leiten zu lassen. Frankl bedient sich 
ausgiebig der Uberlegungen, Entdeckungen und 
Erkenntnisse anderer Autoren; seine psychologischen und 
philosophischen Betrachtungen sind eine interessante und 
begehrte Lektire. Frankl verneint nicht, dass es zwischen den 
einzelnen psychologischen Ausrichtungen und 
psychiatrischen Methoden groBe Gegensčtze gibt. Anders 
orientierten Anschauungen begegnet er mit Respekt, bringt 
kritische Anmerkungen an und hčlt nichts von ausschlieBlich 
formulierten Meinungen. Er ist stets gut informiert und 
vorbereitet. Dies gilt nicht nur fur die Bereiche der 
Philosophie und Medizin, in denen er promovierte, sondern 
auch fir andere natur- und gesellschaftswissenschafiliche 
Disziplinen, fur Ethik und Psychiatrie, fir Psychologie und 
therapeutische Praxis. In seinen Buchern, Artikeln und 
Vorlesungen sind unbeugsamer Optimismus und Hoffnung 
stets gegenwdrtig. Die Logotherapie ist daher nicht nur eine 
therapeutische Methode, sondern eine Kunst, die dem 
Menschen hilft, in seinem Leben Sinn zu entdecken. Dies 
geschieht auf dreierlei Weise: Indem er etwas vollbringt, die 
Sinnhaftigkeit eines Wertes erlebt oder aber Leid erfčhrt. 


